रात को खाना खाकर सोए, सुबह नहीं खुली आंख; डॉक्टर बोले- कार्डियक अरेस्ट आया
Miss Universe 2021 Harnaaz Kaur Sandhu; Father Pritam Singh Sandhu Death | Cremation In Kharar मिस यूनिवर्स 2021 हरनाज़ कौर संधू के पिता प्रीतम सिंह संधू का शुक्रवार तड़के उनके खरड़ स्थित घर में कार्डियक अरेस्ट से मौत हो गई।
मिस यूनिवर्स 2021 हरनाज कौर संधू के पिता प्रीतम सिंह संधू का शुक्रवार सुबह उनके खरड़ स्थित घर में कार्डियक अरेस्ट से मौत हो गई। वह 57 साल के थे। पारिवारिक सदस्यों के अनुसार, वह रात खाना खाने के बाद रोज की तरह अपने बेड पर गए थे, लेकिन सुबह उनकी आंख ही नहीं खुली। अस्पताल ले जाने पर डॉक्टरों ने उन्हें मृत घोषित कर दिया।
प्रीतम सिंह संधू गुरदासपुर जिले के अंतर्गत आते बटाला के गांव कोहाली के रहने वाले थे। जब हरनाज छोटी थी तो प्रीतम सिंह खरड़ में शिफ्ट हो गए थे। उनके परिवार के सदस्य अभी भी गांव कोहाली में ही रहते हैं। उनकी पत्नी रबिंद्र कौर संधू सरकारी डॉक्टर हैं। पिता की मौत के समय हरनाज संधू मुंबई में थीं। उन्हें पिता की मृत्यु के बारे में बता गया तो वह तुरंत खरड़ पहुंच गई।
डॉक्टर्स ने किया मृत घोषित
सुबह जब प्रीतम संधू नहीं उठे तो उन्हें पारिवारिक सदस्य खरड़ के ही एक प्राइवेट अस्पताल ले गए। लेकिन वहां डॉक्टर्स ने उन्हें मृत घोषित कर दिया। डॉक्टर्स ने बताया कि उनकी मृत्यु कार्डियक अरेस्ट से होने की संभावना है। उनका अंतिम संस्कार खरड़ के गांव बलौंगी में शाम 4 बजे कर दिया गया।